CELEX: 32019D0597
Language: bg
Date: 2019-04-09 00:00:00
Title: Решение (EС) 2019/597 на Съвета от 9 април 2019 година за създаване на Група на високо равнище от експерти по европейската финансова архитектура за развитие

12.4.2019   
               
               
                  BG
               
               
                  Официален вестник на Европейския съюз
               
               
                  L 103/26
               
            
         РЕШЕНИЕ (EС) 2019/597 НА СЪВЕТА
         от 9 април 2019 година
         за създаване на Група на високо равнище от експерти по европейската финансова архитектура за развитие
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 240, параграф 2 от него,
         като има предвид, че:
         
                     (1)
                  
                  
                     Европейската финансова архитектура за развитие е необходимо да се разгледа задълбочено. За целта следва да бъде създадена Група на високо равнище от експерти по европейската финансова архитектура за развитие („групата експерти“).
                  
               
                     (2)
                  
                  
                     Групата експерти следва да представи на Съвета независим доклад, в който да направи преглед на предизвикателствата и възможностите за подобряване и рационализиране на европейската финансова архитектура за развитие, както и да предложи сценарии за нейната еволюция в съответствие с целите на европейската политика, с което да насочи обсъжданията на Съвета по този въпрос,
                  
               ПРИЕ НАСТОЯЩОТО РЕШЕНИЕ:
         
            Член 1
            Създаване и задачи
            
               1.   Създава се Група на високо равнище от експерти по европейската финансова архитектура за развитие („групата експерти“) в рамките на Генералния секретариат на Съвета.
            
            
               2.   Задачата на групата експерти е да представи на Съвета независим доклад в съответствие с мандата, предвиден в приложението към настоящото решение. Групата експерти се създава до изпълнение на задачите й, както са определени в мандата й и в съответствие с посочените в него срокове.
            
         
         
            Член 2
            Членове
            
               1.   Г-н Thomas WIESER се назначава за председател на групата експерти.
            
            
               2.   Г-н José Antonio ALONSO, г-жа Monique BARBUT, г-н Erik BERGLÖF, г-н Jacek DOMINIK, г-н Nanno D. KLEITERP, г-н Norbert KLOPPENBURG, г-н Franco PASSACANTANDO и г-жа Susan ULBÆK се назначават за членове на групата експерти.
            
         
         
            Член 3
            Влизане в сила
            Настоящото решение влиза в сила в деня след публикуването му в Официален вестник на Европейския съюз.
         
         
            Съставено в Люксембург на 9 април 2019 година.
            
               
                  За Съвета
               
               
                  Председател
               
               G. CIAMBA
            
         
      
      
         
            ПРИЛОЖЕНИЕ
            
               ГРУПА НА ВИСОКО РАВНИЩЕ ОТ ЕКСПЕРТИ ПО ЕВРОПЕЙСКАТА ФИНАНСОВА АРХИТЕКТУРА ЗА РАЗВИТИЕ
            
            МАНДАТ
            1.   Групата експерти
            1.1.   Състав
            Групата експерти е съставена от шест до осем независими и безпристрастни експерти. Те се назначават въз основа на професионален и технически опит и познания в областта на финансите, развитието и свързания с тях институционален контекст. Съставът на групата експерти зачита баланса между половете и географския баланс. Той отразява широк спектър от тези критерии и отчита институционалното многообразие сред държавите членки. Председателят и членовете на групата експерти декларират при назначаването си, че не са в положение на конфликт на интереси и че са независими и безпристрастни.
            1.2.   Подбор
            Съветът назначава председателя и членовете на групата експерти, след като разгледа кандидатурите, предложени от Корепер. Председателят отговаря за представянето на ограничена група експерти, като се ръководи от принципите, посочени в точка 1.1. На държавите членки се представят подробни биографии на всички предложени кандидати преди разглеждането им от Корепер.
            1.3.   Финансови разпоредби
            Членовете на групата експерти, които трябва да пътуват извън мястото си на пребиваване, за да изпълнят задълженията си в Брюксел, имат право на възстановяване на пътните им разноски и на надбавка в съответствие с Решение № 21/2009 на заместник генералния секретар на Съвета на Европейския съюз относно възстановяването на разходите за командировки на лица, които не са длъжностни лица на Съвета на Европейския съюз. Разходите се поемат от Съвета.
            2.   График
            Скоро след назначаването си групата експерти представя работната си програма на Корепер. В срок от три месеца от създаването си групата експерти информира Корепер за актуалното състояние на своята работа. Компетентните органи на Съвета, в т.ч. Работната група на финансовите съветници, работна група „Сътрудничество за развитие“ и Работната група ad hoc относно Инструмента за съседство, сътрудничество за развитие и международно сътрудничество, получават редовно актуална информация от групата експерти при поискване.
            Групата експерти представя окончателния доклад на Съвета шест месеца след назначаването си. Целта на доклада и евентуалните препоръки, отправени в изпълнение на мандата на групата експерти, е да бъде информиран и подпомаган Съветът при обсъжданията и възможното вземане на решения. При никакви обстоятелства докладът или евентуалните препоръки не могат да бъдат тълкувани като позиция на Съвета, включително по отношение на текущите законодателни процедури. Съветът взема решение относно последващите действия във връзка с доклада. Трябва да се осигури участието и сътрудничеството на Съвета по икономически и финансови въпроси и Съвета по външни работи (развитие).
            3.   Мандат
            За целите на настоящия мандат европейската финансова архитектура за развитие включва Европейската инвестиционна банка (ЕИБ), Европейската банка за възстановяване и развитие (ЕБВР) и финансовите инструменти, управлявани от Комисията. Групата експерти извършва анализ на европейската финансова архитектура за развитие от гледна точка на цялостната система.
            С цел да се избегне дублирането на вече съществуващи дейности и да се стимулират възможностите за по-нататъшно сътрудничество с други ключови участници в областта на развитието, групата експерти по-специално обмисля начините за максимално увеличаване на добавената стойност на европейската финансова архитектура за развитие в контекста на многообразието от национални органи в държавите членки — като националните финансови институции и агенции за развитие, и на международните и многостранните институционални структури — като Банката за развитие към Съвета на Европа или Световната банка. Групата експерти разглежда и общите тенденции и потребности, оформили световната финансова архитектура за развитие с течение на времето, както и начина, по който световната финансова архитектура се е приспособила към тези тенденции и потребности.
            Групата експерти описва предизвикателствата и възможностите за рационализиране на европейската финансова архитектура за развитие, като поставя особен акцент върху ролята съответно на ЕИБ и на ЕБВР. Групата експерти препоръчва сценарии за еволюцията на европейската финансова архитектура за развитие, включително препоръки за ясно определяне на приоритетите и последователността на действията, като се вземат предвид свързаните с тях потенциални разходи, въз основа на:
            
                        —
                     
                     
                        оценка на способността на настоящата европейска финансова архитектура за развитие да допринесе за изпълнението на приоритетите на политиките на Съюза в областта на външната дейност и развитието, по-специално от гледна точка на въздействието върху развитието, ефективността, допълняемостта, припокриванията между дейностите и съотношението между качество и цена;
                     
                  
                        —
                     
                     
                        анализ на силните и слабите страни на мандатите и инструментите на всички участници, включително структурите за управление на риска, управление, дялово участие и стимулиране, с които разполагат ЕИБ и ЕБВР;
                     
                  
                        —
                     
                     
                        преглед на представените от ЕИБ, ЕБВР и Комисията стратегии за доразвиване на техните мандати, с цел да бъде засилено развитието на частния сектор и отпускането на държавни заеми, включително, по целесъобразност, в най-слаборазвитите и нестабилните страни.
                     
                  4.   Консултации
            Групата експерти може да се консултира с компетентните институции и органи на Съюза, включително Европейския парламент, Комисията и ЕИБ, наред със съответните национални органи в държавите членки като националните финансови институции и агенции за развитие. Тя може също да се консултира с ЕБВР. При необходимост групата експерти може да кани други органи, включително от страните бенефициери, да представят писмени становища или да вземат участие в заседанията ѝ.
            Групата експерти гарантира прозрачността на процеса на консултации, като публикува списък на всички проведени консултации в допълнение към своя доклад.
            5.   Секретариат
            Генералният секретариат на Съвета осигурява секретариата на групата експерти. Той предоставя административната подкрепа, необходима за функционирането на групата експерти, включително във връзка с публикуването на документи. Съответните разходи, включително тези, свързани с организацията и заседанията, се поемат от Съвета.